Kelluntahaalarin turvallisuusvaatimuksista uusi ohje - Venelehti.fi
Kuluttajavirasto on tiedotteessaan 1.10. antanut ohjeen kelluntahaalareiden turvallisuusvaatimuksista. Kelluntahaalareihin on pitänyt syyskuun alusta lähtien merkitä tieto siitä, että tuote ei yksin suojaa veden varaan joutunutta käyttäjäänsä riittävästi. Ohjeessa myös edellytetään valmistajia kehittämään tuotteista turvallisempia.
Lisätietoja: tuoteturvallisuuspäällikkö Jaakko Kuustonen, puh. (09) 7726 7541.
JP 3.10.2008
Kelluntahaalarit turvallisuusriski
Viranomaiset varoittavat kelluntahaalareihin liittyvistä turvallisuusriskeistä. Kuluttajaviraston mukaan haalareiden käyttäjillä saattaa olla väärä kuva tuotteiden ominaisuuksista. Haalarit eivät pidä veden varaan joutunutta pinnalla yhtä tehokkaasti kuin pelastusliivit. Kuluttajavirasto aikoo tulevan kevään aikana testauttaa markkinoilla olevat haalarit ja tarvittaessa puuttuu niiden myyntiin. Kelluntahaalarin valmistaja, maahantuoja ja myyjä vastaavat siitä, että kelluntahaalari täyttää henkilösuojaimille asetetut turvallisuusvaatimukset.
Vuonna 2004 Kotkan edustalla hukkui kaksi miestä, joilla oli Onnettomuustutkintakeskuksen tutkintaselostuksen mukaan päällään kelluntahaalarit. Haalarit oli puettu oikein ja niiden vetoketjut olivat kiinni. Työterveyslaitoksessa tehdyssä testissä havaittiin, että haalareissa oli vakavia turvallisuuspuutteita.
Kelluntahaalari on tuulen ja kosteuden pitävä vaate, jota suosivat erityisesti kalastajat, pilkkijät ja veneilijät. Viranomaisten mukaan haalariin tasaisesti jaettu kelluntamateriaali vaikuttaa kellunta-asentoon, minkä seurauksena aallokossa on vaikea pitää hengitystiet vedenpinnan yläpuolella. Veteen jouduttaessa kelluntahaalari ja sen taskut täyttyvät vedellä, jolloin haalarista tulee painava. Pelastautuminen esimerkiksi veneeseen tai liukkaalle kalliolle on silloin hankalaa. Hukkumisen riskiä lisää myös se, että märkä ja painava haalari rajoittaa käsien ja jalkojen liikkeitä sekä vaikeuttaa uimista.
Kelluntapukineiden turvallisuusvaatimukset on määritelty eurooppalaisessa standardissa. Vaikka standardin vaatimukset on ensisijaisesti tarkoitettu kelluntaliiveille, myös kelluntahaalareita on valmistettu näiden vaatimusten mukaisesti. Onnettomuustutkintakeskuksen suosituksen ja tuoteturvallisuusviranomaisten aloitteen seurauksena kelluntapukineille tarkoitettua standardia muutettiin joulukuussa 2006 niin, ettei sitä enää voi soveltaa kelluntahaalareihin.
Kuluttajia kehotetaan kelluntahaalareita käyttäessään muistamaan, etteivät haalarit anna läheskään samaa suojaa vedessä kuin esimerkiksi pelastusliivit. Kelluntapukineet eivät sovellu käytettäväksi avomerellä, aallokossa tai vähänkään kovemmassa merenkäynnissä. Tällaisissa oloissa tulee käyttää pelastusliivejä. Koska kelluntahaalarit täyttyvät veteen joutuessaan kylmällä vedellä, ne eivät myöskään anna suojaa hypotermiaa vastaan. Pelastusliivin käyttäminen kelluntahaalarin kanssa lisää merkittävästi turvallisuutta. Hyvä vaihtoehto on käyttää lämmintä talvivaatetusta yhdessä pelastusliivin tai kelluntaliivin kanssa.
HJO 23.2.2007